Page:Ludus Coventriae (1841).djvu/296

 Takyth these chalys of the newe testament, And kepyth this evyr in ȝour mende; As often as ȝe do this with trewe intent, It xal defende ȝow from ȝe ffende.

''Than xal the dysciplys com and take the blod. Jhesus seyng,''

This is my blood that for mannys synne, Outh of myn herte it xal renne.

And the dyscyplys xul sett them aȝen ther thei were, and Jhesus xal seyn,

Takyth hed now, bretheryn, what I have do; With my flesch and blood I have ȝow fed! ffor mannys love I may do no mo Than for love of man to be ded.

Werfore, Petyr, and ȝe everychon, ȝyf ȝe love me, fede my schep; That, for fawth of techyng, thei go not wrong, But evyr to hem takyth good kep.

ȝevyth hem my body, as I have to ȝow, Qweche xal be sacryd be my worde; And evyr I xal thus abyde with ȝow, Into the ende of the werde.

Ho so etyth my body and drynkyth my blood, Hol God and man he xal me take; It xal hym defende from the devyl wood, And at his deth I xal hym nowth forsake.

And ho so not ete my body nor drynke my blood, Lyfe in hym is nevyr a dele; Kepe wel this in mende for ȝour good, And every man save hymself wele.